section_heading: Vojna karijera
paragraph_text: Horst von Oetinger rođen je 31. prosinca 1857. u Erfurtu. Sin je pruskog general bojnika Günthera von Oetingera i Franziske Klien. U prusku vojsku stupio je kao kadet u veljači 1877. služeći u 3. gardijskoj grenadirskoj pukovniji. U travnju 1881. postaje pobočnikom bojne u navedenoj pukovniji, da bi od listopada 1887. pohađao Prusku vojnu akademiju u Berlinu. Nakon završetka iste, u lipnju 1890. s činom poručnika kojeg je dostigao u ožujku 1888., vraća se na dužnost u 3. gardijsku grenadirsku pukovniju. Od travnja 1891. služi u Glavnom stožeru u Berlinu gdje službuje iduće dvije godine. Nakon što je u ožujku 1893. promaknut u satnika, u travnju te iste godine ponovno je na dužnosti u 3. gardijskoj grenadirskoj pukovniji gdje obnaša dužnost zapovjednika satnije. Potom služi u stožeru 1. pješačke divizije i V. korpusa, te u ožujku 1899. dostiže čin bojnika.